Na temelju članka 29. Statuta Općine Molve („Službeni glasnik Koprivničko-križevačke županije“ broj 5/13. i 3/15. i "Službeni glasnik općine Molve" broj 1/18.) Općinsko vijeće Općine Molve na 24. sjednici održanoj 1. ožujka 2019. donijelo je 
	
O D L U K U 
o potpori usluga umjetnog osjemenjivanja plotkinja 
i pregleda mesa na trihinelu u 2019. godini

Članak 1.
	Općina Molve će davati potpore vlasnicima – držateljima stoke s područja Općine Molve usluge u 2019. godini:
· umjetnog osjemenjivanja plotkinja i to: junica, krava, nazimica i krmača i 
· pregleda svinjskog mesa na trihinelu, prilikom klanja za vlastite potrebe.

Članak 2.
Općina Molve davat će potpore za usluge umjetnog osjemenjivanja plotkinja, izuzev dolaska veterinara, do utroška ukupnih planiranih sredstava u Proračunu Općine Molve za 2019. godinu i to:
· umjetnog osjemenjivanja junica i krava po prvi puta osjemenjenoj plotkinji, a osjemenjivanje se vrši dok plotkinja ne ostane gravidna,
· umjetnog osjemenjivanja nazimica i krmača po prvi puta osjemenjenoj plotkinji, a u slučaju višekratnog osjemenjivanja kada plotkinja prvi puta ne ostane gravidna, davat će se potpora samo cijene sjemena.

Članak 3.
Sredstva za potpore usluga iz članka 1. ove Odluke, isplaćivat će se temeljem javnog poziva, iz Proračuna Općine Molve podnositeljima zahtjeva na njihove žiro račune do utroška proračunskih sredstava za 2019. i 2020. godinu namijenjenih za ovu svrhu, redoslijedom podnošenja zahtjeva.

Članak 4.
Potpore za usluge iz članka 2. iznosi:
· za junice i krave 236,25 kuna 
· za nazimice i krmače 143,75 kuna.
	Podnositelji zahtjeva dužni su priložiti račun veterinarske stanice koja je izvršila uslugu, kopiju pripusnice i dokaz da je račun podmiren.
	Račun za uslugu umjetnog osjemenjivanja nazimica i krmača, ako je osjemenjivanje vršeno višekratno, treba sadržavati posebno iskazanu cijenu sjemena, broj prvi puta osjemenjenih plotkinja te glasiti na ime podnositelja.
		
Članak 5.
Držatelji krmača koji umjetno osjemenjivanje ne vrše putem veterinarske stanice, ostvaruju pravo na potporu u iznosu od 150,00 kn po rasplodnoj krmači, za držanje uzgojno valjanog grla temeljem evidentiranog broja rasplodnih krmača na obrascu „List C“ Agencije za plaćanja u poljoprivredi. Pravo mogu ostvariti i držatelji krmača koje nisu upisani u Jedinstvenom registru domaćih životinja, a može dokazati vlasništvo potvrdom veterinarske stanice o broju krmača.
Držatelji krmača za isto grlo mogu ostvariti pravo samo po jednoj osnovi: ili za umjetno osjemenjivanje ili za držanje stoke.

Članak 6.
Za uslugu pregleda svinjskog mesa na trihinelu prilikom klanja za vlastite potrebe, kućanstvima odnosno lovačkim društvima s područja Općine Molve, davat će se potpora u iznosu od 35,00 kuna po uzorku mesa. 
Uz zahtjev za potporu, podnositelji zahtjeva dužni su priložiti račun veterinarske stanice koja je izvršila uslugu i dokaz da je račun podmiren.

Članak 7.
	Najviši iznos potpore po kućanstvu sukladno ovoj Odluci moguć je do iznosa 10.000,00 kuna.
Članak 8.
Zahtjevi iz ove Odluke podnose se do zaključno 31. siječnja 2020. godine.

Članak 9.
	Ova Odluka objavit će se na službenim internet stranicama Općine, a stupa na snagu osmog dana od dana donošenja.

